আমেরিকা ছাড়ো! ট্রাম্পের সিদ্ধান্তে দিশেহারা হাজার হাজার সোমালি

ওয়েব ডেস্ক: আমেরিকায় (USA) বসবাস করেন সোমালিয়ার (Somalia) বহু মানুষ। সেই সোমালিদের এক বিশেষ সুবিধা দেওয়া হয় মার্কিন সরকারের তরফে। সেটা হল ‘টেম্পোরারি প্রোটেক্টেড স্ট্যাটাস’ (TPS), যা আমেরিকায় থাকার সুবিধার থেকে বড় হল অনুমতিপত্র। এবার তার উপরেই নজর পড়ল ডোনাল্ড ট্রাম্পের (Donald Trump)। আমেরিকায় বসবাসকারী সোমালিদের জন্য টিপিএস বাতিল করল মার্কিন প্রশাসন। এর ফলে ১৭ মার্চের মধ্যে এই সুবিধাভুক্ত সোমালিদের আমেরিকা ছাড়তে হবে।

কিন্তু কী এই টিপিএস? এটি এমন এক ব্যবস্থা, যা যুদ্ধ, গৃহবিবাদ বা ভয়াবহ মানবিক সংকটে থাকা দেশের নাগরিকদের সাময়িকভাবে আমেরিকায় থাকার সুযোগ দেয়। সোমালিয়া দীর্ঘদিন ধরে অস্থিরতার মধ্যে থাকায় বহু বছর ধরে সেদেশের নাগরিকরা এই সুবিধা পেয়ে আসছিলেন। অনেকেই টিপিএস-এর আওতায় আমেরিকায় কাজ করেছেন, পরিবার নিয়ে থাকছেন।

আরও পড়ুন: ‘খুব শীঘ্রই ভারতে আসবেন ট্রাম্প’, দাবি ভারতে নবনিযুক্ত মার্কিন দূতের

কিন্তু মার্কিন হোমল্যান্ড সিকিউরিটি দফতরের মতে সোমালিয়ার পরিস্থিতি এখন আগের তুলনায় বেশ উন্নত। তাই সোমালিদের জন্য টিপিএস চালু রাখার আইনি ভিত্তি আর নেই। যদিও সরকারের এই ব্যাখ্যার সঙ্গে একমত নন অনেকেই। কারণ সোমালিয়ার পরিস্থিতি এখনও বেশ অশান্ত, তাই সেখানে ফিরে গেলে ঝুঁকির মুখে পড়তে পারে অনেক সোমালিই।

মার্কিন সরকারের সূত্র বলছে, বর্তমানে প্রায় ২,৪৭১ জন সোমালি টিপিএস-এর আওতায় আমেরিকায় রয়েছেন। পাশাপাশি আরও ১,৩৮৩ জন সোমালির আবেদন প্রক্রিয়াধীন অবস্থায় রয়েছে। এখন ট্রাম্প প্রশাসনের এই সিদ্ধান্ত কার্যকর হলে এই হাজার হাজার আফ্রিকানদের জীবন যে বিপন্ন হতে চলেছে, তা আন্দাজ করাই যায়।